NOK จับมือ “ททท.” ฉลองครบรอบ 60 ปี โปรโมทเมืองท่องเที่ยว 60 เส้นทางตลอดปี 63
NOK จับมือ “ททท.” ฉลองครบรอบ 60 ปี โปรโมทเมืองท่องเที่ยว 60 เส้นทางตลอดปี 63
NOK จับมือ “ททท.” ฉลองครบรอบ 60 ปี โปรโมทเมืองท่องเที่ยว 60 เส้นทางตลอดปี 63
21 ม.ค. 2563

นายวุฒิภูมิ จุฬางกูร ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า ในขณะนี้สายการบินนกแอร์ได้ร่วมเป็นส่วนหนึ่งกับการท่องเที่ยวแห่งประเทศไทย (ททท.) เพื่อฉลองครบรอบ 60 ปี ด้วยการจัดทำโครงการ 60 เส้นทางความสุข @เมืองไทย เดอะ ซีรีส์
โดยจะนำเสนอเส้นทางท่องเที่ยวที่ได้รับการโหวตจากนักท่องเที่ยว ที่เป็นเส้นการท่องเที่ยวที่ไปแล้วมีความสุขที่สุด (Most Happiness places to travel) และจะมีทั้งหมด 3 ฤดูกาล ได้แก่ หน้าหนาว (Winter) ,หน้าร้อน(Summer) ,และหน้าฝน (Rainy) รวมทั้งในแต่ละฤดูกาล ททท. ยังมอบข้อเสนอพิเศษ เพื่อให้คนไทยได้ออกเดินทางท่องเที่ยวใน 60 เส้นทางความสุขของแต่ละฤดูกาลตลอดปี 2563
พร้อมกันนี้ในซีรีส์แรก Hello Winter ทางสายการบินนกแอร์จะมีโปรโมชั่น “Girl Gang ลั้นลา” ที่รวมเมืองน่าท่องเที่ยวในฤดูหนาวไว้ อาทิ 1.ครามสกล จังหวัดสกลนคร เมืองคราฟท์ร่วมสมัย…สกลละเบ๋อ ที่มาพร้อมกิจกรรมเดินสายไหว้พระ ทำบุญ เที่ยวชุมชน ชมธรรมชาติ สัมผัสเสน่ห์แดนอีสานเมือง 3 ธรรม และช็อปผ้าไทยสไตล์ชิคบนถนนผ้าครามในยามเย็นกับสารพัดงานดีไซน์ที่อนุรักษ์ผ้าพื้นถิ่นให้กลายเป็นผลิตภัณฑ์สวยเก๋ หรือจะเยี่ยมชมกระบวนการย้อมครามในทุกขั้นตอนในแหล่งผลิตและสนุกกับ DIY ผ้าครามในแบบเฉพาะตัว
2.ทะเลบัวแดง จังหวัดอุดรธานี เมืองสายบุญท่องแดนดินถิ่นอีสาน ตามรอยเส้นทาง 3 ธรรม เมืองที่อุดมไปด้วยธรรมะ อารยธรรม และธรรมชาติ อาทิ ทัวร์วัด ไหว้พระ ขอพรสิ่งศักดิ์สิทธิ์ รับสิริมงคลเสริมดวงชะตาบนเส้นทางสายมูเตลู แวะสักการะเจ้าพ่อพระยาศรีสุทโธฯ ณ ดินแดนพญานาคในป่าลึกลับวังนาคิน ที่ คำชะโนด
3.ไร่ชาฉุยฟง จังหวัดเชียงราย ดินแดนสูงสุดแดนสยาม แหล่งเที่ยวสุดฮอต เพื่อนักท่องเที่ยวที่ชื่นชอบผจญภัย อยากสัมผัสธรรมชาติกับกิจกรรมท้าทายที่มีให้เลือกหลากหลาย และกิจกรรมสนุกลอยตัวเพิ่มความเสียวด้วยซิปไลน์ชมวิวกลางอากาศ หรือลดระดับซอฟท์แอดเวนเจอร์ ล่องแพไม้ไผ่ริมน้ำกก เดินเที่ยวระยะสั้น ๆ ซึมซับบรรยากาศในเส้นทางธรรมชาติสู่น้ำตก ก่อนจะปิดท้ายด้วยเทควิวทะเลหมอกงามบนยอดดอยสูง นั่งห้อยขาจิบชากาแฟชมวิวพาโนรามาบนยอดดอยผาหมีหรือขึ้นดอยช้างชมต้นทางกรรมวิธีผลิตกว่าจะเป็นกาแฟพรีเมี่ยมติดอันดับโลก
และ 4.ขุนช่างเคี่ยน จังหวัดเชียงใหม่ ที่พาไปสัมผัสการชมซากุระที่ไม่ต้องไกลถึงญี่ปุ่นอีกแล้ว เพราะภาคเหนือบ้านก็มีซากุระเมืองไทยที่สวยไม่แพ้ที่ไหนในโลกเลยเหมือนกัน โดยเฉพาะดงดอกพญาเสือโคร่งที่จะบานสะพรั่งรับลมหนาวในช่วงต้นปีที่ขุนช่างเคี่ยน จังหวัดเชียงใหม่ ซึ่งนับเป็นอีกหนึ่งภาพหาดูยากในช่วงฤดูหนาว
“สายการบินนกแอร์ สายการบินของคนไทยเพื่อคนไทย มีความยินดีที่ได้มีส่วนร่วมในการสร้างความสุขให้คนไทย และเรารู้สึกภูมิใจอย่างยิ่งที่ได้มีส่วนร่วมในการสร้างความสุขให้คนไทยได้ท่องเที่ยวทั่วเมืองไทยผ่านโครงการ 60 เส้นทางความสุข @ เมืองไทย เดอะ ซีรีส์ นี้กับทาง ททท. และพันธมิตรการท่องเที่ยวทุก ๆ ท่าน เพราะความตั้งใจของพวกเราชาวนกแอร์คือผู้โดยสารทุกท่าน มีรอยยิ้ม ไปกับทุกเที่ยวบินของนกแอร์” นายวุฒิภูมิ กล่าว